《西门行》
两汉·佚名

出西门。步念之。今日不作乐。当待何时。逮为乐。逮为乐。

当及时。何能愁怫郁。当复待来兹。酿美酒。炙肥牛。

请呼心所欢。可用解忧愁。人生不满百。常怀千岁忧。

昼短苦夜长。何不秉烛游。游行去去如云除。弊车羸马为自储。

出西门。步念之。今日不作乐。当待何时。夫为乐。为乐当及时。

何能坐愁怫郁。当复待来兹。饮醇酒。炙肥牛。请呼心所欢。

可用解忧愁。人生不满百。常怀千岁忧。昼短而夜长。

何不秉烛游。自非仙人王子乔。计会寿命难与期。

自非仙人王子乔。计会寿命难与期。人寿非金石。

年命安可期。贪财爱惜费。但为后世嗤。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。